Tu B’Av
Tu B’Av (hebräisch ט״ו באב, dütsch 15. Aw) isch e chliine jüüdische Fiirdig, wo in dr Vollmondnacht zwüschen em 14. und 15. Daag vom Monet Aw afoot.  Er gältet as Fröidedaag, wil er sit dr Zit vom Tämpel z Jerusalem dr Aafang vo dr Wiilääsi sümbolisiert und dr Jom Kippur s Ändi. An dene bäide Dääg häi die leedige Mäitii vo Jerusalem wissi Chäider aazooge und si in d Wiibärg go danze. S Drakdaat Ta’anit 30b-31a verzellt au, ass es käni frööligere Fiirdig für d Juude gäb as dr Tu B’Av und dr Jom Kippur. Dorum wird er hüte z Israel as s Fest vo dr Liebi (Hebräisch: חג האהבה, Hag HaAhava) begange, äänlig zum Valentinsdaag im angelsäggsische Ruum. 

Dr Daag erinneret au an e baar historischi Eräigniss. Zu dene ghööre zum Bischbil dr Siig vo de Farisäer über d Sadduzäer und d Erlaubnis, d Aahänger vom Bar Kochba, wo in Betar gfalle si, z begraabe.  

Die ersti offizielli Erwäänig vom Tu B’Av findet mä in dr Mischna am Ändi vom zwäite Joorhundert. Es handlet sich um kä dradizionelle Fiirdig, sondern um e normale Aarbetsdaag, au wenn in dr Nacht vorhär vil gsunge und danzt wird.

Weblingg 

 
 Der 15. Aw uf chabad.org
 Tu B’av uf myjewishlearning.com (englisch) 
 Tu B’Av uf ou.org The Orthodox Union (englisch)
 Der 15. Aw – Liebe und Wiedererwachen uf synagoge-karlsruhe.de

Jüdischi Festdääg